Jesús Fontán Lobé

**Jesús Fontán Lobé**, nado en Vilagarcía de Arousa o 26 de abril de 1901 e finado en Cabanas o 26 de agosto de 1980, foi un vicealmirante e político galego.

## Traxectoria 
Durante a súa infancia viviu en Ferrol, onde coñeceu a Francisco Franco, quen era amigo do seu irmán maior Juan. Desde entón uniunos unha estreita amizade, o que fixo que Franco o nomease axudante seu entre febreiro de 1939 e abril de 1946.

Ingresou na Escola Naval Militar de Marín en 1917, e obtivo os títulos de piloto de dirixible, observador naval e o diploma de Estado Maior. Durante a guerra civil foi detido en Madrid e estivo no Cárcere Modelo entre setembro e novembro de 1936, antes de ser posto en liberdade. En xuño de 1937 pasou á zona nacional e incorporouse á Armada, destinado a diversos buques e ao Cuartel Xeral do Exército (Salamanca). Do mesmo xeito que o seu irmán Juan Fontán, estivo adscrito á Oficina de Información e Propaganda Anticomunista (OIPA), organizando ambos durante a guerra civil o sistema e procedementos de incautación de documentos da fronte norte. Este sistema foi aplicado posteriormente pola Delegación do Estado para a Recuperación de Documentos, xa dirixidos por Marcelino Ulibarri.

En 1942 coñeceu a José María González Barredo, quen lle falou de Josemaría Escrivá, a quen coñeceu ao día seguinte. Fontán tamén tratou neses anos a Álvaro del Portillo.

Durante a súa carreira militar estivo destinado no buque escola *Galatea* (abril de 1946), o destrutor *Audaz*, o portahidroavións *Dédalo*, o cruceiro *Río de Plata* e o cruceiro *Galicia*, entre outros. Tamén tivo destinos en terra: foi comandante director da Escola de Mecánicos e xefe da flotilla anexa, comandante Ddirector da Escola Naval Militar, Agregado Naval en Londres e A Haia, contraalmirante (1956) e vicealmirante (1962).

A comezos dos anos 1940 Franco encargoulle a Fontán que realizase as xestións para realizar o filme *Raza*, escrito polo propio Franco baixo o pseudónimo de Jaime de Andrade. Fontán presentoulle a Franco os posibles actores: Alfredo Mayo, Ana Mariscal, José Nieto, Julio Rey de las Heras e Blanca de Silos, que foron aceptados sen problema. A rodaxe durou 109 días, e rodáronse en Vilagarcia de Arousa 34 escenas de exteriores. A película, estreada en 1942, proxectouse en 218 cines alemáns.

En 1962 foi nomeado segundo xefe da Casa Militar do Generalísimo. 

Fontán foi tamén presidente do Instituto Social da Mariña (1967-1976). Desde alí traballou para a creación de diversas Casas do Mar, Escolas e Residencias para mariñeiros e orfos da zona. Durante a súa presidencia realizáronse a maior parte das actuais Casas do Mar de España adecuándoas aos novos tempos, tecnoloxías e organización.

Director da Delegación Nacional dos Servizos Documentais (1964-1967) e da Sección dos Servizos Documentais da Presidencia do Goberno (1967-1977), simultaneando ese cargo coa presidencia do Instituto Social da Mariña.

Tamén foi vogal da Comisión de Liberdades Relixiosas do Ministerio de Xustiza en 1967.
## Vida persoal
Estaba casado con Blanca Suanzes, con quen tivo seis fillas e dous fillos.

## Recoñecementos 
* Gran Cruz da Orde de San Hermenegildo (1958)
* Gran Cruz do Mérito Naval con distintivo branco (1962)
* Gran Cruz da Orde do Mérito Civil (1968)
* Cruz da Orde de Isabel A Católica (1970)
Diversas rúas, casas do mar, colexios e escolas levaron o seu nome, así como a barriada Almirante Fontán (Baiona).

## Notas